I. ÚVOD

Nedávne teroristické útoky ukázali, že teroristi sa opakovane zameriavajú na verejné priestory, čím využívajú slabé miesta vlastné týmto tzv. mäkkým cieľom, ktoré vyplývajú z ich otvoreného a verejného charakteru. Ide o pešie zóny, turistické lokality, dopravné uzly, nákupné strediská, miesta využívané na bohoslužby, trhy konajúce sa v exteriéri, koncertné sály a námestia, ako svedčia útoky napríklad v Barcelone, Berlíne, Bruseli, Londýne, Manchestri, Nice a Štokholme. Popri zložitejších útokoch s vysokou intenzitou, pri ktorých sa využíva kombinácia výbušnín a strelných zbraní, zasiahol Európu aj rastúci počet útokov na nízkej technologickej úrovni vo verejných priestoroch, pri ktorých boli použité predmety každodennej potreby, napríklad vozidlo použité na vrážanie do ľudí alebo nôž na bodanie. Ciele sú často zvolené s úmyslom spôsobiť veľký počet obetí. Posúdenie hrozieb, ktoré uskutočnili Europol a Spravodajské a situačné centrum EÚ (INTCEN), potvrdzuje toto zameranie pri výbere cieľov, ktoré sa aj otvorene odporúča v teroristických publikáciách na internete.

Ochrana verejných priestorov predstavuje osobitné výzvy pre členské štáty. Je to spôsobené širokou škálou verejných priestorov, ktoré predstavovali alebo by mohli predstavovať cieľ, ich rôznymi charakteristikami od úplne otvorených priestorov po priestory s nejakou formou ochrany, množstvom aktérov zapojených do ochrany takýchto miest, rizikom veľkého počtu obetí a predovšetkým nevyhnutnosťou dosiahnuť rovnováhu medzi zlepšením bezpečnosti a zachovaním otvoreného charakteru verejných priestorov a zabezpečením toho, aby občania mohli aj naďalej žiť svoj každodenný život.

Za ochranu verejných priestorov sú primárne zodpovedné členské štáty, ale EÚ môže a aj by mala urobiť viac na podporu tohto úsilia. Ako bolo uvedené vo vyhlásení o zámere, ktoré bolo adresované Európskemu parlamentu a predsedníctvu Rady, a v sprievodnom Pláne na vytvorenie jednotnejšej, silnejšej a demokratickejšej Únie, v tomto akčnom pláne sa stanovujú opatrenia s cieľom poskytnúť usmernenie a podporu členským štátom na vnútroštátnej, regionálnej a miestnej úrovni pri ochrane verejných priestorov. Je súčasťou širšieho balíka opatrení proti terorizmu, ktoré sa majú prijať v priebehu nasledujúcich šestnástich mesiacov. Aj keď úplná eliminácia rizika nie je možná, tieto operačné opatrenia poskytnú členským štátom podporu pri odhaľovaní hrozieb, znižovaní zraniteľnosti verejných priestorov, zmierňovaní dôsledkov teroristického útoku a zlepšení spolupráce.

Podpora, ktorú môže EÚ poskytnúť pri ochrane verejných priestorov, má dve podoby. Po prvé, môže podporiť cezhraničnú výmenu najlepších postupov prostredníctvom cieleného financovania (kapitola II), ako aj sietí špecialistov a usmernení (kapitola III). Po druhé, EÚ môže do tejto práce zapojiť široký okruh zainteresovaných strán z miestnej úrovne aj zo súkromného sektora (kapitola IV). Týmto akčným plánom, v ktorom sa využíva integrovaný sieťový prístup, sa vytvára množstvo fór na systematickejšiu a štruktúrovanejšiu výmenu informácií a výmenu najlepších postupov na ochranu verejných priestorov. Práca v oblasti ochrany verejných priestorov bude v príslušných prípadoch vychádzať z činností a získaných skúseností v oblastiach, ako sú ochrana kritickej infraštruktúry alebo pripravenosť na chemické, biologické, rádiologické a nukleárne bezpečnostné riziká, pričom sa zabezpečia synergie medzi týmito súvisiacimi oblasťami.

II. FINANCOVANIE EÚ NA OCHRANU VEREJNÝCH PRIESTOROV

Financovanie EÚ predstavuje ďalší spôsob, ako podporovať členské štáty pri ochrane verejných priestorov, pričom vychádza z odborných znalostí a najlepších postupov v iných členských štátoch a podporuje cezhraničnú spoluprácu. To môže zahŕňať napríklad opatrenia na propagáciu a podporu rozvoja inovačnej infraštruktúry s cieľom zabezpečiť verejné priestory bez toho, aby sa zmenil ich otvorený charakter. Na tento účel Komisia zvyšuje dostupnosť krátkodobého aj strednodobého financovania EÚ.

Komisia dnes na riešenie okamžitých, krátkodobých potrieb zverejňuje spolu s týmto akčným plánom výzvu na predkladanie návrhov projektov v rámci nástroja Fondu pre vnútornú bezpečnosť (FVB) v oblasti policajnej spolupráce v celkovej výške 18,5 milióna EUR. Týmito finančnými prostriedkami sa podporia cezhraničné projekty, ktoré zlepšujú ochranu verejných priestorov.

Toto financovanie EÚ sa môže použiť aj na podporu operačnej spolupráce v teréne. S cieľom zlepšiť spoluprácu medzi špecialistami prvého zásahu po teroristických útokoch EÚ sprístupní financovanie v rámci tejto výzvy na predkladanie projektov spolupráce na zlepšenie koordinácie medzi službami v oblasti presadzovania práva, civilnej ochrany a lekárskymi službami v akútnej fáze po útoku.

Toto krátkodobé financovanie bude v roku 2018 doplnené financovaním v rámci mestských inovačných opatrení, ktoré budú súčasťou Európskeho fondu regionálneho rozvoja. Činnosti oprávnené na financovanie sú zabezpečenie fyzickej odolnosti budov, fyzická ochrana frekventovaných miest a podpora bezpečnosti už v štádiu návrhu. Sem by mohli patriť opatrenia na zvýšenie bezpečnosti a podporu verejnej bezpečnosti prostredníctvom návrhu verejných priestorov, osvetlenia a kampaní na zvýšenie informovanosti verejnosti v rámci opatrení na obnovu miest. Komisia 15. septembra 2017 spustila výzvu na vyjadrenie záujmu o mestské inovačné opatrenia s cieľom preskúmať záujem a možné nápady miest v oblasti testovania inovačných riešení bezpečnostných výziev vo verejných priestoroch. To Komisii pomôže pri vypracúvaní budúcich výziev na predkladanie návrhov v tejto oblasti. Komisia na základe toho v októbri 2018 vyhlási výzvu s celkovým rozpočtom vo výške do 100 miliónov EUR v rámci mestských inovačných opatrení, ktorej hlavnou témou bude bezpečnosť.

Je dôležité zvýšiť informovanosť riadiacich orgánov, miestnych orgánov a príjemcov zodpovedných za správu týchto finančných prostriedkov v oblasti zraniteľnosti verejných priestorov, ako aj zlepšiť znalosť a šírenie osvedčených postupov na podporu bezpečnosti už v štádiu návrhu. Komisia vyzýva členské štáty, mestá a regióny na lepšie začlenenie ochrany verejných priestorov do investícií do infraštruktúry v rámci Európskeho fondu regionálneho rozvoja a v rámci Kohézneho fondu.

Územné plánovanie a projektovanie môžu prispieť k ochrane verejných priestorov. V Amsterdamskom pakte, na ktorom sa dohodli ministri EÚ zodpovední za mestské záležitosti v roku 2016, sa stanovila mestská agenda EÚ, integrovaný a koordinovaný prístup k riešeniu mestského rozmeru politík a právnych predpisov EÚ a jednotlivých štátov. V súčasnosti má 12 priorít. Komisia v októbri 2017 navrhne tému bezpečnosti vo verejných priestoroch ako predmet nového partnerstva s členskými štátmi so zameraním na lepšie znalosti, lepšiu reguláciu a lepšie financovanie. Komisia vyzýva členské štáty a miestne orgány, aby túto iniciatívu podporili.

Keďže hrozby pre verejné priestory sa vyvíjajú, treba lepšie porozumieť trendom, rizikám a možným zmierňujúcim opatreniam. To si vyžaduje väčšie využívanie súvisiacich príležitostí na výskum. EÚ doteraz financovala 48 výskumných projektov v oblasti bezpečnosti, ktoré sa týkajú ochrany verejných priestorov, v rámci siedmeho rámcového programu a programu Horizont 2020 v celkovej výške 195 miliónov EUR. Mnohé z týchto projektov teraz prinášajú výsledky, ktoré je potrebné šíriť a prípadne podporiť investíciami, aby sa premietli do konkrétnych opatrení. Komisia na podporu využívania výsledkov výskumu v oblasti ochrany verejných priestorov zavedie výmenu informácií medzi fórom špecialistov a Európskou sieťou technologických služieb presadzovania práva (ENLETS), ako aj so sieťou odborníkov v rámci programu Horizont 2020.

Ďalší výskum je potrebný na zlepšenie schopnosti odhaľovať výbušniny, strelné a iné zbrane alebo chemický, biologický, rádiologický a jadrový (CBRN) materiál prinesený do verejných priestorov. Výskum by mal preskúmať aj účinnosť rôznych zmierňujúcich opatrení a určiť stratégie na zníženie zraniteľnosti a posilnenie odolnosti rôznych potenciálnych cieľov. Testovanie zohráva v tejto súvislosti osobitnú úlohu. S cieľom riešiť tieto potreby sa vyvinie úsilie na prispôsobenie výskumných projektov v rámci programu Horizont 2020.

Cieľ Opatrenie/Výstup Lehota Podporovať opatrenia členských štátov na ochranu verejných priestorov krátkodobým financovaním. K dispozícii je suma 18,5 milióna EUR v rámci Fondu pre vnútornú bezpečnosť. To bude zahŕňať financovanie projektov spolupráce s cieľom podporiť koordináciu medzi orgánmi presadzovania práva, zložkami civilnej ochrany a lekárskymi službami v akútnej fáze po útoku. Výzva na predkladanie návrhov zverejnená v októbri 2017. Poskytnúť viac finančných prostriedkov zo štrukturálnych fondov na ochranu verejných priestorov. Poskytnúť financovania v rámci mestských inovačných opatrení, ktoré sú súčasťou Európskeho fondu regionálneho rozvoja. Výzva na predkladanie návrhov do októbra 2018.

III. SIETE ŠPECIALISTOV A USMERNENIE EÚ NA OCHRANU VEREJNÝCH PRIESTOROV

Členské štáty majú v oblasti ochrany verejných priestorov rôzne prístupy a skúsenosti. EÚ im môže poskytnúť podporu pri riešení rastúcich výziev spojených s ochranou verejných priestorov tým, že poskytne fóra na výmenu súvisiacich odborných znalostí a najlepších postupov. To by malo prebiehať na všetkých príslušných úrovniach – na politickej úrovni, na úrovni špecialistov na presadzovanie práva a na operatívnejšej úrovni špecializovaných jednotiek presadzovania práva, ktoré sa zaoberajú ochranou verejných priestorov. Ako bolo uvedené v Deviatej správe o pokroku dosiahnutom pri budovaní účinnej a skutočnej bezpečnostnej únie a ako sa zdôrazňuje aj v komplexnom posúdení bezpečnostnej politiky EÚ, táto výmena vychádza zo sieťového prístupu s cieľom umožniť štruktúrovanejšiu výmenu najlepších postupov pre využívanie skúseností z minulých útokov, tvorbu usmernení a výmenu inovačných riešení na zlepšenie ochrany verejných priestorov.

Komisia na politickej úrovni nedávno zriadila skupinu EÚ pre politiku ochrany mäkkých cieľov s cieľom posilniť spoluprácu a koordináciu medzi členskými štátmi. Skupina, ktorá spája tvorcov vnútroštátnych politík, bude zhromažďovať, vymieňať a šíriť najlepšie postupy a poskytovať Komisii poradenstvo, pokiaľ ide o ďalšie opatrenia na ochranu verejných priestorov. Skupina bude riadiť prácu v dvoch oblastiach činnosti: fórum špecialistov a fórum prevádzkovateľov (pokiaľ ide o druhé fórum, pozri kapitolu IV).